  Майя Бывальцева Сӥзьыл армие басьтон улсын Удмуртиысь 1 сюрс 400 пала пиос службае кошкозы. Оглом Россиын 127 сюрс 500 егитъёсты ожгар кужымъёсты басьтозы. Со сярысь 6-тӥ коньывуонэ журналистъёслы элькунысь ожгар комиссариатысь ёзэтлэн кивалтӥсез Александр Сапаров вераз. 2021-тӥ арын сӥзьыл призыв 1-тӥ коньывуонэ кутскиз но 31-тӥ толсурозь кыстӥськоз. Службае 1994-2003 аръёсы вордскем пиосты басьтозы. Нырысетӥоссэ частьёсы 15-тӥ коньывуонэ келялозы ни Александр Сапаровлэн верамезъя, 51,7 процентэз Сухопутной войскоосы шедёзы, 16,2 процентэз Йӧскалык гвардие, 10,9 процентэз Ожгар инсьӧр кужымъёсы, 6,7 процентэз Омыр десант войскоосы, 6,2 процентэз Омыр зарезь флотэ, 4,2 процентэз Стратегической ужпумъёсъя ракетной войскоосы но мукет. Со сяна, туннэ Россиысь ожгар кужымъёсын тодосъя 17 ротаос, ньыль научно-производственной но вить спортъя ротаос вань. Сӥзьыл призыв кутскон азьын Ижысь М. Т. Калашников нимо университетысь ньылез выпускникъёс Краснодарысь Герӟетъя ожгар академи бордысь тодосъя ротаын служба ортчыны мылкыд каремзы сярысь вераз. Сборной пунктэ шедемзы бере ваньмыз пиос коронавируслы эскерон ортчозы. Люкан интыын одӥг нуналлэсь кема уз возе. Ожгар комиссариатъёсын но сборной пунктын омырез тазатӥсь тӥрлык ужа, маскаос, киосты чылкытатон суретъёс вань. Поездын озьы ик висёнлэсь утиськон амалъёс луозы. Мылкыд карисьёс служба нуон интыязы прививка пуктыны быгатозы. Толсур пумозь Удмуртиысь ожгар комиссариатын ӟырдыт телефон линия ужалоз: 8 (3412) 78-19-24, 8 (3412) 68-54-11.  Тегъёс: Мерлык Ижкар Армия Удмуртия  